Į 2016 m. EŽŪGF biudžetą įtraukti: Komisijos naujausi numatomų rinkos priemonių ir tiesioginių išmokų išlaidų finansavimo poreikio įverčiai ir asignuotųjų įplaukų, kurias buvo tikimasi surinkti per atitinkamus biudžetinius metus, bei iš ankstesnių biudžetinių metų perkelto nepanaudotų asignuotųjų įplaukų likučio įverčiai. Pasiūlyme dėl 2016 m. EŽŪGF biudžeto asignavimų Komisija atsižvelgė į visas numatomas asignuotąsias įplaukas ir paprašė 2016 m. biudžete skirti asignavimų sumą, kuri apskaičiuota numatomą asignuotųjų įplaukų sumą atėmus iš numatomos poreikius atitinkančios sumos. Biudžeto valdymo institucija EŽŪGF biudžetą patvirtino, atsižvelgdama į numatomas asignuotąsias įplaukas.

Remiantis Reglamento (ES) Nr. 1306/2013 43 straipsnio nuostatomis, įplaukos, gautos atlikus finansines pataisas pagal sprendimus dėl apskaitos ir sąskaitų atitikties patvirtinimo, įplaukos, gautos susigrąžinus sumas dėl pažeidimų, ir įplaukos, gautos taikant pieno mokestį, yra laikomos įplaukomis, asignuotomis EŽŪGF išlaidoms padengti. Pagal šias nuostatas asignuotosios įplaukos gali būti panaudotos bet kokioms EŽŪGF išlaidoms padengti. Jei dalis tokių įplaukų per biudžetinius metus lieka nepanaudota, ji bus automatiškai perkelta į kitus biudžetinius metus. Reikėtų atkreipti dėmesį į tai, kad 2016 biudžetiniai metai yra paskutiniai metai, kai įplaukos gaunamos taikant pieno mokestį, nes pieno kvotų galiojimas baigėsi 2015 m. kovo 31 d.

Šis didelis atsietųjų tiesioginių išmokų biudžeto panaudojimo lygio skirtumas atsirado visų pirma dėl to, kad pirmaisiais pertvarkytų tiesioginių išmokų sistemų įgyvendinimo metais keliose valstybėse narėse pasitaikė laikinų administracinio pobūdžio vėlavimų. Nuo 2016 m. vasario 29 d. valstybės narės jau beveik grįžo prie įprasto atsietosios tiesioginės pagalbos asignavimų panaudojimo modelio ir dabar jau išmokėta 73 % turimų asignavimų, įskaitant asignuotąsias įplaukas.

Kiek tai susiję su panaudojimo tempu, iš Komisijos rodiklio matyti, kad per visą išlaidų tinkamumo finansuoti laikotarpį iki 2016 m. birželio 30 d. numatomas tolygus išlaidų pasiskirstymas, tuo tarpu valstybėse narėse biudžeto vykdymo veiksmų daugiausia atliekama išlaidų tinkamumo finansuoti laikotarpio pabaigoje. Laikoma, kad dabartinis asignavimų nepanaudojimas yra laikinas ir asignavimų panaudojimo pagal šį straipsnį perspektyvos yra teigiamos ir atidžiai stebimos Komisijos tarnybų.

Todėl 2016 m. gegužės 31 d. EŽŪGF išlaidoms padengti skirta asignuotųjų įplaukų suma siekė 2 951,5 mln. EUR kartu su papildomomis asignuotųjų įplaukų, neseniai surinktų taikant sprendimus dėl apskaitos ir sąskaitų atitikties patvirtinimo ir taikant sankcijas už pažeidimus, sumomis, kurias planuota gauti iki biudžetinių metų pabaigos.

5.Išvados

Remiantis preliminariu 2016 m. EŽŪGF biudžeto asignavimų panaudojimu laikotarpiu iki 2016 m. gegužės 31 d., mėnesinės kompensacijos valstybėms narėms yra maždaug 7 652,1 mln. EUR mažesnės už biudžeto vykdymo išlaidas, grindžiamas rodikliu. Beveik visas šis didelis skirtumas susijęs su laikinu vėlavimu išmokėti ūkininkams skirtas tiesiogines išmokas.

Jau turima 2 951,5 mln. EUR asignuotųjų įplaukų, be to, 2016 m. planuojama surinkti papildomas sumas.

Šiuo metu Komisija numato, kad per artimiausius mėnesius tiesioginėms išmokos skirti asignavimai turėtų būti panaudojami sparčiau ir kad tiesioginės išmokos bus panaudotos taip, kaip iš pradžių numatyta sudarant 2016 m. biudžetą. Be to, Komisija mano, kad iki metų pabaigos numatoma skirti asignuotųjų įplaukų suma bus pakankama vaisių ir daržovių sektoriaus gamintojų organizacijų veiklos fondų ir bazinės išmokos sistemos, kaip atsietųjų tiesioginių išmokų dalies, finansavimui padengti, kaip iš pradžių numatyta sudarant 2016 m. biudžetą.